"int il-ħaruf li titlajja fl-għelieqi ta' l-atman u qalbi tixgħelek bil-mantra u moħħi jafdak bħal tarbija lil ommha ntellgħek mill-baħar imlibbes/sa bil-perli tal-qilla moħbija fil-kranju ta' rasek Prussjana tfakkarni f'ruħ Wagner u l-biki ta' Goethe ja spirtu ta' l-ilma beatu kemm tlellex f'għajnejja bħad-dawl ta' l-opa! u nħobbok..." (De Profundis - Doreen Micallef) Waqt li kont qiegħed inqalleb f'xi kotba antiki, fi ktieb minnhom sibt poeżija li kont ktibt lill-poetessa u drammaturga Maltija Doreen Micallef fil-jum tal-mewt tagħha. Micallef bħala kittieba minn dejjem kienet taffaxxinani, tant li għadni msaħħar wara l-versi tagħha sal-lum. Meta kont student fil-Junior College (u part-time xurban il-White Arrow), lil sħabi kont ngħidilhom li rrid insib mara bir-ruħ u l-ispirtu ta' Doreen Micallef. Dak iż-żmien kont ngħidilhom ukoll li ridtha ukoll b'xi "ġisem "imqaddes" ta' attriċi famuża tal-porno, u forsi għalhekk s'issa fit-tfittixa tiegħi dejjem fallejt. Madanakollu lil Doreen Micallef bqajt insegwiha sal-lum, għax inzerta li maż-żmien tgħallimt inħobb u napprezza l-letteratura bil-wisq iżjed mir-rivisti tal-porno. Sfortunatament maż-żmien tikber, iżda jekk tibqa' interessat f'dawn il-ħwejjeġ, x'aktarx f'ħajtek se tkompli tiltaqa' ma' persunaġġi oħrajn li donnu bla ma trid għalik isiru ikoni. U xi minn daqqiet, ikona tkeċċi lill-oħra. Xi darba kelli lil Nico , imbagħad Janis Joplin , imbagħad lil Annie Lennox , u wara lil Dolores Cristina u riċentement lil Daphne Caruana Galizia . I żda llum lil sħabi ngħidilhom li rrid insib xi mara bħal Beth Gibbons, li l-vu ċi u l-lirika tag ħha nzertaw ifakkruni ħafna fil-poe żija ta' l-istess Doreen Micallef. Xi minn daqqiet tfakkarni wkoll fil-versi ta' Nick Drake u fil-filosofija ta' Søren Kierkegaard . Fil-Jum tal-mewt tagħha, lil Doreen Micallef kont ħarbixtilha poeżija. Iż-żmien tal-Junior College kien ilu xi ftit li għadda, iżda n-namra għax-xorb u l-poeżiji kienet għadha hemm. Għalhekk ma tridu xejn biex meta kont ktibtha kont ukoll xi daqsxejn imċempel. Iżda jista' jkun ukoll li qiegħed ngħid hekk biex niġġustifika l-fatt li hi xi ftit tal-qamel, għax lili din il-poeżija illum m'għadha togħġobni xejn. Madanakollu, ladarba sibtha, illum xorta waħda nixtieq naqsamha magħkom, għax jekk għal xejn iżjed, ta' l-inqas tfakkarna xi ftit f'din il-poetessa u drammaturga Maltija li (forsi b ħali) żgur ma ħaqqhiex tintesa. U m'hemmx xi ngħidu, lili tfakkarni wkoll fi żmien il-Junior College, meta l-ħajja, għad li forsi ma tantx għadda wisq żmien, kienet tidher ferm itwal u isbaħ mil-lum. Xi Darba, Jien U Int (Lil Doreen Micallef) Xi darba jien u int noħorġu barra flimkien, mal-lejl... bil-lejl... fil-lejl... Imorru nimir ħu f'x'imkien kwiet, għas-skiet u nintefg ħu ngħoddu l-kwiekeb, nikta nikta, waħda waħda... Imbagħad naqtagħlek kewkba, għalik u nillostrawha sa ma tleqq, daqs mera, biex fiha ifiġġ dak wiċċna... bla maskri... U jekk trid, naqbad il-qamar b'id waħda u nagħtijulek kollu f'idejk, imqar għal daqsxejn... U b'beżbuża minn xuxti nimsaħlek demgħa minn t'għajnejk, minn ma' ħaddejk... U mbagħad, nieħdok biswit kaskata u ninżgħu għarwenin it-tnejn, u nitgħammdu, fix-xmara... Imbagħad, inwegħdu lis-sema lil ba ħar, u lil xulxin li m'aħna se mmutu qatt... filwaqt li naraw ix-xemx tiela' jien u int... jien u int... ...jien u int... Jien u int, illum forsi kitarra skurdata, tokrob b'uġiegħ li ħadd ma jrid jisma'... Iżda fuqna 'l quddiem għad jisbaħ jum ġdid, jum li ma jintemm qatt... Xi darba, jien u int għad inħarsu sew f'għajnejn xulxin... ... jien u int... ... jien u int 1 ta' Diċembru, 2001 Jum il-mewt ta' Doreen Micallef Mużika: Mysteries - Beth Gibbons & Rustin Man
Tifkira Ta' Fjura Għażiża Minn Qalbi